শোভন হাসলো, "লাভ নেই কেন বলছিস? একটা বড়ো এক্সপোজার হয় যে ওতে! কোথায় কে কেমন কাজ করছে তা জানতে পারা যায়। সেটা কাজেও লাগে। এই দ্যাখ সেদিন খুঁজতে খুঁজতে আলাপ হলো কম্বোডিয়ার সিয়েম রীপ-এর ইম পলি বলে একটা লোকের সঙ্গে। লোকটা খেমের রুজের জমানায় পল পটের অত্যাচারের শিকার। এখন "খেমের চিউই খেমের" নামের একটা ইশকুল খুলেছে। অনেকটা আমাদের হেমলতা বিদ্যামন্দিরের মতই ফর্ম্যাট। অনেকগুলো দরকারী টিপস পেলাম ওর থেকে। লোকটা কি কায়দা করেছে জানিস? ইশকুলের দুটো ঘর নিয়ে একটা ডর্মিটরি বানিয়ে দিয়েছে, কাছাকাছি একটা কলেজের ছেলেদের থাকবার জন্য। বোর্ড আর লজিং ফ্রি। ভাড়া হিসেবে ইনমেটদের সপ্তাহে ছটা করে ক্লাশ নিতে হয় ইম পলির ইশকুলে। এখানে অবশ্য সেটা সম্ভব নয়। কাছাকাছি কলেজ আর কোথায়। কিন্তু ওর পোস্টটা পড়ে একটা একেবারে নভেল আইডিয়া এসেছে মাথায়, বুঝলি? ভাবছি--"